Etterlengtet triumf for Raich
Raich tok karrierens 36. seier, men bare den andre i super-G. Triumfen var etterlengtet for veteranen, som ikke hadde vunnet et verdenscuprenn på to år. Franskmannen Adrien Theaux endte på annenplass, 0,24 sekund bak Raich. Treer ble sveitsiske Didier Cuche. Kjetil Jansrud ble nummer sju og Aksel Lund Svindal nummer ni. Ingen av nordmennene fikk til optimale løp. - Jeg gjorde mange små feil hele veien. Slik er det når ryggen ikke vil samarbeide. Hadde den vært i orden og jeg kunne kjørt med full risiko, ville jeg kjempet om plass på seierspallen, sa Jansrud til NTB. Hele sesongen har han vært plaget av en vond rygg. - Med tanke på ryggen skal jeg være fornøyd med bare å komme til mål. Svindal hang ikke med verken på toppen eller inn mot mål, men matchet nesten Raich i mellompartiet. - Det var også slik det føltes underveis. Jeg mangler litt på å kjøre like fort som de beste. Mot slutten var jeg ikke i balanse og kom bakpå, sa Aksel Lund Svindal til NTB. Løypen ble svært ujevn utover i rennet, men det preget ikke kjøringen til topptrioen, som kjørte i like forhold som Svindal. - Det er spesielle forhold og ekstremt varmt vær, og det fører til ujevnt underlag og mange slag mot skiene. Vi står omtrent i t-skjorta her, sa Svindal.
Den østerrikske alpinisten Benjamin Raich vant lørdagens super-G i verdenscupen for menn.